[Foto’s] Donkies gebruik om motor te smokkelFoto: SAPD Polisiebeamptes het Maandag toegeslaan op ŉ toneel waar verdagtes donkies gebruik het om ŉ Mercedes Benz-motor oor die grens van Suid-Afrika na Zimbabwe te smokkel. Brig. Motlafela Mojapelo, woordvoerder van die polisie, het gesê die voertuig is onderskep kort voordat dit in Zimbabwe in verdwyn het. “Die verdagtes het donkies gebruik om die motor oor die Limpopo-rivier te trek, maar die donkies was skynbaar nie in staat om dit deur die sand te sleep nie. Dit is toe dat ons lede toegeslaan het,” het Mojapelo gesê. Hy het gesê die verdagtes het almal in die bosse in aan Zimbabwe se kant van die grens gevlug toe die polisie opdaag. Mojapelo kon nie onmiddellik bevestig of die Mercedes Benz vroeër as gesteel aangemeld is nie. Die polisieondersoek duur voort. Foto: SAPD